U automobilu u grmlju sinoć pronašli mrtvo tijelo mladića

Mladić je poginuo nakon što je automobilom izletio s ceste sinoć oko 18.30 sati.

Kako javljaju vatrogasci DVD-a Valpovo, u nedjelju u 18.42 sata dobili su dojavu o prometnoj nesreći u Petrijevcima. U automobilu je bila mrtva mlađa muška osoba. Da bi tijelo izvukli, morali su rezati cijelu vozačevu stranu vozila te hidraulikom rastezati komandnu ploču u unutrašnjosti.

Automobil su prvi primijetili građani koji su policiji javili da je u kanalu pored ceste, djelomično skriven u raslinju.

Foto: DVD VALPOVO

Nakon što je policija raščistila granje koje je skrivalo vozilo uz križanje Radićeve ulice i državne ceste D34, otkrili su automobil osječkih registarskih oznaka u kojem je pronađeno beživotno tijelo muškarca.

“Vozač (20) je u točno neutvrđeno vrijeme upravljao osobnim automobilom osječkih oznaka i kretao se Ulicom Stjepana Radića u Petrijevcima. U zavoju udesno izgubio je nadzor nad vozilom, sletio je s kolnika, udario u stablo oraha te na mjestu preminuo.

Tijekom upravljanja vozilom, vozač je koristio sigurnosni pojas. Njegovo je tijelo prevezeno u Klinički bolnički centar Osijek, gdje će na Zavodu za patologiju i sudsku medicinu biti obavljena obdukcija”, priopćili su u ponedjeljak iz policije.

Objava U automobilu u grmlju sinoć pronašli mrtvo tijelo mladića pojavila se prvi puta na Danica.hr.